Author: Dušan Ťažký
Last saved by: lydia.babiakova
Company: Hewlett-Packard Company

Správa zo zahraničnej pracovnej cesty

1.  Účastník ZPC:

Meno a priezvisko:				Mgr. Dušan Ťažký
Vysielajúca organizácia:		Ministerstvo školstva, vedy, výskumu a športu SR
sekcia štátnej starostlivosti o šport
odbor koncepcií a financovania športu
Adresa:					Stromová 1, 813 30 Bratislava 
Pracovné  zaradenie:			štátny radca
Znalosť jazykov:				anglicky

2.  Zahraničná pracovná cesta:

Štát:					Česká republika
Mesto:					Praha
Vykonaná:					1. – 2. 12. 2011
Prijímajúca organizácia:		Ministerstvo školstva, mládeže a telovýchovy
		Českej republiky
Adresa:		Karmelitská 7
	118 12 Praha 1
Účel cesty:	Riadiaci výbor súťaží Olympijských nádejí krajín V 4
Spôsob financovania:	MŠVVaŠ SR a MŠMT ČR.

3.  Rámcový program pobytu:

1. 12. 2011		príchod do Prahy
2. 12. 2011	zasadnutie Riadiaceho výboru súťaží Olympijských nádejí krajín V 4
	odchod do Bratislavy

4.  Stručný priebeh rokovania:

Dňa 2. 12. 2011 sa uskutočnilo v Prahe zasadnutie Riadiaceho výboru súťaží Olympijských nádejí krajín V 4, a to z dôvodu, že hlavným koordinátorom súťaží v roku 2011 bolo Ministerstvo školstva, mládeže a telovýchovy ČR. 
Súťaže Olympijských nádejí krajín V 4 sa konajú od roku 1995 v olympijských športoch a sú určené pre mládežnícke kategórie. Členmi Riadiaceho výboru sú zástupcovia ministerstiev krajín V 4 (ďalej len „výbor“), ktoré majú vo svojej zodpovednosti oblasť športu.Prvým bodom rokovania výboru bolo vyhodnotenie súťaží, ktoré sa uskutočnili v roku 2011. Zo súťaží uskutočnených na Slovensku boli najlepšie hodnotené súťaže v atletike (hala) a v šerme, ktoré sa tradične organizujú v Bratislave. Na oboch súťažiach sa okrem športovcov krajín V 4 zúčastňuje veľa športovcov aj z iných krajín. Okrem atletiky v hale a šermu sa minulý rok na Slovensku uskutočnili súťaže v pozemnom hokeji (chlapci aj dievčatá), triatlone, vodnom póle (len chlapci), vzpieraní, zápasení voľným štýlom, synchronizovanom plávaní, cestnej cyklistike a jachtingu. Súťaž v bedmintone, ktorá mala byť v Prešove sa nakoniec neuskutočnila. Dôvodom bola skutočnosť, že okrem domáceho a družstva z Poľska, neprejavili záujem účastníci z Českej republiky a ani Maďarska. Súťaž v cestnej cyklistike mala slabšiu úroveň a to aj z dôvodu nízkeho počtu štartujúcich. Veľmi dobre boli hodnotené súťaže vo vzpieraní, ktoré sa uskutočnili v Košiciach, kde sa na budúci rok uskutočnia Majstrovstvá sveta juniorov. Z tohto pohľadu bolo súťaž olympijských nádejí veľmi dobrou generálkou na nastávajúce svetové podujatie.
Druhým bodom rokovania bola príprava kalendára súťaží na rok 2012. V diskusii so zástupcami jednotlivých ministerstiev sme pomerne rýchlo dospeli k zhode, v ktorých krajinách sa na budúci rok uskutočnia súťaže v jednotlivých športoch. Požiadavky športových zväzov SR na usporiadanie súťaží v roku 2012 boli akceptované, aj keď v niektorých prípadoch sa o nich dlhšie diskutovalo. Len v prípade požiadavky na usporiadanie cestnej cyklistiky sme neboli úspešní. Výsledkom prípravy kalendára na rok 2012 je skutočnosť, že na Slovensku budú v nasledujúcom roku súťaže v atletike na dráhe a tiež v hale (Bratislava), kanoistike na divokej vode (Liptovský Mikuláš), šerm (Bratislava), rýchlokorčuľovanie na krátkej dráhe (Spišská Nová Ves), zápasenie (Košice), synchronizované plávanie (Bratislava) a taekwondo WTF (Bratislava). Po dohode všetkých zúčastnených bol z programu súťaží vyradený baseball, ktorý už nie je olympijským športom a tiež nie je záujem národných športových federácií krajín V 4 o súťaže v rámci tohto projektu. Počas rokovania výboru sa nepodarilo zabezpečiť organizátorskú krajinu pre súťaže v skokoch do vody, plávaní, bedmintone a jachtingu. V termíne do 30. 1. 2012 je ešte možné, aby sa prihlásili uchádzači o usporiadanie súťaží v budúcom roku. Na záver rokovania bol podpísaný „Protokol o organizácii 18. ročníka súťaží Olympijských nádejí krajín V 4“. Poznamenávame, že po prvýkrát v histórii zasadnutí výboru chýbali zástupcovia z Maďarska, ktorí sa ospravedlnili.
Slovenská republika je na základe rotačného princípu v roku 2012 hlavným koordinátorom súťaží Olympijských nádejí krajín V 4. Z toho vyplýva, že v budúcom roku budeme zabezpečovať zasadnutie Riadiaceho výboru, ktoré sa uskutoční v posledný novembrový, alebo v prvý decembrový týždeň. Termín a miesto bude upresnené najneskôr 3 týždne pre zasadnutím výboru.

5. Odporúčané závery

Účastníci zasadnutia výboru sa zhodli, že v projekte súťaží Olympijských nádejí krajín V 4 je vhodné pokračovať a to najmä na základe požiadaviek národných športových federácií. V neformálnej diskusii na záver zasadnutia prezentovali zástupcovia Českej republiky iniciatívu Českého olympijského výboru, ktorý poskytuje zúčastneným českým športovým zväzom v tomto projekte finančnú podporu vo výške 2 mil. korún, ktorá je nad rámec dotácie z prostriedkov štátneho rozpočtu.

6. Prehľad prinesenej dokumentácie a miesto jej uloženia

Prinesená dokumentácia – Protokol o organizácii 18. ročníka súťaží Olympijských nádejí krajín V 4, spolu s kalendárom súťaží na rok 2012 je uložený na sekcii štátnej starostlivosti o šport.

7. Osobitne vyhodnotený očakávaný prínos ZPC

Možnosť aktívne ovplyvniť termíny konania súťaží a ich pridelenie národným športovým zväzom resp. nimi poverenými organizátormi. Na neformálnych stretnutiach možnosť získania poznatkov o organizácii a podpore športu v krajinách V 4.

8. Spôsob zverejnenia výsledkov ZPC, prenos získaných informácií

Závery zo ZPC boli prezentované vedeniu sekcie štátnej starostlivosti o šport a správa zo ZPC je zverejnená na internetovej stránke MŠVVaŠ SR. 
S protokolom a kalendárom súťaží na rok 2012 budú oboznámené všetky národné športové zväzy, ktoré sa zúčastňujú tohto projektu a to v elektronickej a písomnej forme. 
Súhlasím so zverejnením správy na internete.

Správu vypracoval: Mgr. Dušan Ťažký
Dátum: 14. 12. 2011
Správu schválil:  

PaedDr. Božena Gerhátová, riaditeľka odboru koncepcií a financovania športu

Ladislav Križan, PhD., generálny riaditeľ sekcie štátnej starostlivosti o šport MŠVVaŠ SR